การเคหะฯส่งชื่อลูกหนี้ บันทึกข้อมูลเครดิตบูโร
ดึงข้อมูลลูกหนี้การเคหะแห่งชาติเข้าเครดิตบูโร ยกคุณภาพสินเชื่อบ้าน
24 ก.พ. 2559

ดึงข้อมูลลูกหนี้การเคหะแห่งชาติเข้าเครดิตบูโร ยกคุณภาพสินเชื่อบ้าน
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า การเคหะแห่งชาติ (กคช.) ได้ลงนามการเป็นสมาชิกเครดิตบูโร ซึ่งจะเป็นเครื่องมือช่วยให้ลูกค้ารายย่อยมีวินัยทางการเงินเข้าถึงสินเชื่อมากขึ้นและทำให้คุณภาพสินเชื่อดีขึ้น หรือเป็นหนี้เสียในระบบสถาบันการเงินน้อยลงอีก ทั้งมีส่วนสำคัญที่จะทำให้ฐานข้อมูลเครดิตบูโรมีข้อมูลด้านสินเชื่อที่อยู่อาศัยครบถ้วนสมบูรณ์ตามความเป็นจริง ซึ่งจะเป็นประโยชน์ต่อระบบสถาบันการเงินโดยรวม
นอกจากนี้ การที่ กคช.เข้าเป็นสมาชิกเครดิตบูโรในครั้งนี้จะเป็นการยกระดับการบริหารความเสี่ยงของ กคช.ให้มีความเข้มแข็ง มีความมั่นคงในระบบการเงินไทย ตลอดจนสามารถเสริมสร้างกลไกตลาดในการเข้าถึงเงินกู้ของรายย่อย และสร้างคุณภาพหนี้ที่ดีตามนโยบายภาครัฐ
น.ส.อุบลวรรณ สืบยุบล รักษาการแทนผู้ว่าการ กคช. กล่าวว่า ปัจจุบันนี้มีโครงการที่อยู่ในความดูแลของ กคช.เป็นจำนวนมากกว่า 6 แสนหน่วย รวมทั้งจะส่งข้อมูลลูกหนี้เช่าซื้อโครงการบ้านเอื้ออาทร และโครงการเคหะชุมชนจำนวน 31,123 ราย ให้เครดิตบูโรด้วย
ทั้งนี้ การสมัครเข้าเป็นสมาชิกเครดิตบูโรเพื่อจัดส่งข้อมูลลูกหนี้ของกคช.ให้เครดิตบูโรดำเนินการจัดเก็บรักษา ประมวลผลข้อมูลเกี่ยวกับประวัติการกู้เงิน ประวัติการชำระและการค้างชำระ เพื่อให้สถาบันการเงินที่เป็นสมาชิกเครดิตบูโรสามารถนำไปใช้ในการวิเคราะห์หรืออนุมัติสินเชื่อได้ กคช.สามารถลดอัตราหนี้ค้างชำระและป้องกันไม่ให้เกิดหนี้ที่ไม่ก่อให้เกิดรายได้เพิ่มมากขึ้น ทั้งยังเป็นการสร้างวินัยให้กับลูกค้า มีประวัติการชำระเงินที่ดีอย่างสม่ำเสมอ